KLASA: M-205/23

URBROJ: 711-02-01/05-2024-04

Zagreb, 11. siječnja 2024.

 **ŽELJKO UHLIR**

 državni tajnik u Ministarstvu

 prostornoga uređenja, graditeljstva i

 državne imovine

**Predmet: mišljenje na zahtjev obveznika Željka Uhlira**

 - daje se

Povjerenstvo za odlučivanje o sukobu interesa (dalje u tekstu: Povjerenstvo) dana 22. studenoga 2023. godine pod brojem 711-U-8033-M-205/23-01-28 zaprimilo je zahtjev za davanjem mišljenja koji je podnio Željko Uhlir, državni tajnik u Ministarstvu prostornoga uređenja, graditeljstva i državne imovine (dalje u tekstu: MPUGDI).

U podnesenom zahtjevu obveznik je zatražio mišljenje je li u sukobu interesa ako kao predstavnik suvlasnika zgrade podnese prijavu za energetsku obnovu višestambene zgrade u kojoj stanuje te je suvlasnik u toj zgradi zajedno s 14 drugih suvlasnika. Obveznik napominje da u MPUGDI-u nije niti na koji način uključen u rad na programima energetske obnove zgrada, niti sudjeluje u donošenju ikakvih odluka po tim pitanjima, a procjenu projektnih prijedloga na javnom pozivu u odnosu na kriterije definirane javnim pozivom provodi Fond za zaštitu okoliša i energetsku učinkovitost (dalje u tekstu: FZOEU). U nastavku obveznik pojašnjava da je 22. svibnja 2023. godine MPUGDI objavilo Poziv na dodjelu bespovratnih sredstava „Energetska obnova višestambenih zgrada oštećenih u potresima“ te da je u okviru Inicijative 6. Obnova zgrada, Investicije C6.1.R1-12 - Obnova zgrada oštećenih u potresu s energetskom obnovom, osigurana alokacija u iznosu od 27 milijuna eura pri čemu će se bespovratna sredstva dodjeljivati iz Mehanizma za oporavak i otpornost u okviru instrumenta EU sljedeće generacije. Obveznik također navodi da se navedeni Poziv provodi kao otvoreni postupak dodjele u modalitetu privremenog poziva te da je objavljen na mrežnim stranicama Ministarstva i fondovieum, putem kojeg se projektni prijedlog isključivo podnosi, ispunjavanjem i podnošenjem Prijavnog obrasca. Obveznik dalje navodi da se Poziv zatvara istekom roka predviđenog za podnošenje projektnih prijedloga, nakon čega započinje evaluacija svih zaprimljenih projektnih prijedloga s obzirom na kriterije prihvatljivosti i kriterije odabira, kako bi se omogućilo sufinanciranje projektnih prijedloga s najvećim brojem bodova te da procjenu projektnog prijedloga u odnosu na kriterije definirane Pozivom provodi FZOEU, Samostalna služba - Posredničko tijelo kao PT, a MPUGDI kao NT donosi Odluku o financiranju, dok u svrhu provođenja procjene projektnog prijedloga u odnosu na kriterije definirane Pozivom PT osniva Odbor za odabir projekata. Obveznik u nastavku navodi definiciju sukoba interesa iz Uputa za prijavitelje predmetnog Poziva te dostavlja poveznicu na mrežnu stranicu MPUGDI-a na kojoj je objavljena cjelokupna dokumentacija Poziva.

Povjerenstvo je nastavno na zaprimljeni zahtjev od MPUGDI-a dopisom od 27. studenoga 2023. godine, Broj: 711-1-2587-M-205/23-02-24, zatražilo dostavu podataka za koja upravna područja je Željko Uhlir kao državni tajnik u MPUGDI-u zadužen, odnosno za koje uprave u okviru nadležnosti MPUGDI-a i što je u opisu poslova navedenih uprava, potom koja je uloga MPUGDI-a vezano za Javni poziv za energetsku obnovu višestambenih zgrada oštećenih u potresu, tko donosi odluku u navedenom postupku i je li državni tajnik Željko Uhlir poduzimao bilo kakve radnje koje su prethodile navedenom javnom pozivu, tko je utvrđivao kriterije za dodjelu sredstava u postupku energetske obnove i postoji li mogućnost da prijavitelji koji se prijave na poziv i udovoljavaju svim kriterijima, budu odbijeni, odnosno jesu li osigurana sredstva dostatna za sve podnositelje zahtjeva te je li Željko Uhlir kao državni tajnik u okviru obavljanja svoje dužnosti, ikada donosio odluke u odnosu na FZOEU i da li je kao državni tajnik vršio ikakav nadzor.

MPUGDI je na spomenuto traženje odgovorilo dopisom od 11. prosinca 2023. godine, KLASA: 052-01/23-01/58, URBROJ: 531-01-23-2, u kojem je navedeno da je državni tajnik Željko Uhlir nadležan za dio upravnog područja Uprave za graditeljstvo i obnovu te da se djelokrug rada navedene Uprave odnosi na poslove ustrojavanja sustava graditeljstva, normizacijskih pitanja i usklađivanja građevno-tehničke regulative s europskim zakonodavstvom, gospodarska pitanja graditeljstva uključivo građevne proizvode i usluge kao i poslove vezane za procjenu vrijednosti nekretnina, te poslove iz područja stanovanja i stanogradnje i područja komunalnog gospodarstva, kao i da se u navedenoj Upravi obavljaju upravni i stručni poslove evidentiranja i obrade pristiglih zahtjeva za obnovu zgrada oštećenih potresom, a što uključuje: rješenja o novčanim pomoćima za obnovu zgrada oštećenih potresom, za uklanjanje zgrada, za gradnju zamjenske obiteljske kuće, za projektnu dokumentaciju, za nekonstrukcijsku obnovu. Nadalje, u Upravi se odlučuje o zahtjevima za organizirano uklanjanje zgrada, o zahtjevima u skladu s propisima koji uređuju obnovu zgrada oštećenih ili uništenih potresom te se donose rješenja o isplati novčane pomoći u skladu s propisima koji uređuju obnovu oštećenih zgrada. Dalje se navodi da je državni tajnik Željko Uhlir nadležan za jedan segment rada Sektora za stanovanje i komunalno gospodarstvo koji se odnosi na izradu Nacionalnog plana stambene politike Republike Hrvatske do 2030. godine te za rad Službe za procjenu vrijednosti nekretnina koja je sistematizirana unutar Sektora za graditeljstvo i procjenu vrijednosti nekretnina te za pitanja sanacije zgrada nakon djelovanja klizišta.

U dopisu MPUGDI-a se također navodi da je Poziv za energetsku obnovu višestambenih zgrada oštećenih u potresima pripremilo i pokrenulo isto Ministarstvo i to Uprava za energetsku učinkovitost u zgradarstvu, projekte i programe Europske unije te da je Poziv pokrenut u okviru Nacionalnog plana oporavka i otpornosti 2021.-2026., inicijative C6., Obnova zgrada, investicije C6. I. R1-12 Obnova zgrada oštećenih u potresu s energetskom obnovom. U nastavku se pojašnjava da je temeljem Odluke o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. - 2026. („Narodne novine“, broj 78/21.) MPUGDI tijelo državne uprave nadležno za inicijativu naziva C6 Inicijativa: Obnova zgrada, dok FZOEU ima ulogu provedbenog tijela u okviru dijela investicije koji se odnosi na višestambene zgrade C6.l. R1-12 Obnova zgrada oštećenih u potresu s energetskom obnovom. Također se navodi da Odluku o pokretanju poziva na dostavu projektnog prijedloga za energetsku obnovu višestambenih zgrada oštećenih u potresima, donosi ministar prostornoga uređenja, graditeljstva i državne imovine te da se priprema i provođenje Poziva provodi sukladno Pravilima za Nacionalni plan oporavka i otpornosti 2021.-2026., koje donosi Ministarstvo financija i Priručniku o postupanju za provedbu Zajedničkih nacionalnih pravila za Nacionalni plan oporavka i otpornosti 2021.-2026., koje donosi Ministarstvo. U okviru postupka dodjele bespovratnih sredstava procjenu projektnog prijedloga u odnosu na kriterije definirane Pozivom provodi FZOEU, Samostalna služba - Posredničko tijelo kao provedbeno tijelo koje osniva Odbor za odabir projekata, a direktor FZOEU-a, kao ovlaštena osoba Provedbenog tijela u okviru dijela investicije C6.1. R 1-12 Obnova zgrada oštećenih u potresu s energetskom obnovom, Odlukom imenuje članove Odbora koji se sastoji od imenovanog predsjednika i 4 člana te 5 zamjena članova pri čemu su od imenovanih 10 članova 2 člana službenici MPUGDI-a (član i zamjena člana) zaposleni u Upravi za energetsku učinkovitost u zgradarstvu, projekte i programe Europske unije. U dopisu se nadalje ističe da državni tajnik Željko Uhlir nije član Odbora za odabir projekata za predmetni Poziv te da za projektne prijedloge koji su udovoljili svim kriterijima prihvatljivosti i odabira te su odabrani za sufinanciranje, ministar prostornoga uređenja graditeljstva i državne imovine donosi Odluku o financiranju, dok su ugovori o dodjeli bespovratnih sredstava tripartitni i sklapaju se između korisnika bespovratnih sredstava, MPUGDI-a i FZOEU-a.

U dopisu MPUGDI-a se dalje navodi da su kriteriji prihvatljivosti i ocjene projektnih prijedloga u postupku pripreme Poziva za energetsku obnovu višestambenih zgrada oštećenih u potresima utvrđivani u MPUGDI-u, u Upravi za energetsku učinkovitost u zgradarstvu, projekte i programe Europske unije te da se kriteriji utvrđuju sukladno programskim i strateškim dokumentima (Nacionalni plan oporavka i otpornosti, Program obnove višestambenih zgrada za razdoblje do 2030. godine i drugi) te zakonodavnim okvirom iz područja prostornoga uređenja i gradnje (Zakon o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, Zakon o gradnji te podzakonski akti iz područja gradnje i prostornog uređenja) kako bi se postigli Nacionalnim planom oporavka i otpornosti definirani pokazatelji za inicijativu Obnova, odnosno investiciju C6.1. R1-12. Također se napominje da je u trenutku objave i zatvaranja Poziva alokacija namijenjena za energetsku obnovu višestambenih zgrada oštećenih u potresima osigurana kroz Nacionalni plan oporavka i otpornosti iznosila 27 milijuna eura te da je na Poziv u zadanom roku do 31. listopada 2023. godine prijavljeno 106 projektnih prijedloga ukupne vrijednosti bespovratnih sredstava 57.249.718,83 eura kao i da je postupak dodjele bespovratnih sredstava u tijeku, dok će se tek nakon završetka procjene prijavljenih projektnih prijedloga u odnosu na kriterije definirane Pozivom moći sa sigurnošću reći kolika je ukupna vrijednost bespovratnih sredstava potrebna za sufinanciranje svih prihvatljivih projektnih prijedloga, a ako ukupna potrebna vrijednost bude viša od prvotne alokacije, ostatak projektnih prijedloga će se financirati iz dodatne alokacije od 27,5 milijuna eura koja su osigurana kroz Dodatak Nacionalnom planu oporavka i otpornosti te zajedno s prvotno planiranim iznosom čini ukupno 54,5 milijuna eura.

U dopisu MPUGDI-a se naposljetku ističe da državni tajnik Željko Uhlir nije ovlašten za obavljanje poslova niti potpisivanje akata koji se odnose na provedbu projekata iz Nacionalnog plana oporavka i otpornosti pa tako niti za Poziv za energetsku obnovu višestambenih zgrada oštećenih u potresima. Sukladno članku 9. Zakona o Fondu za zaštitu okoliša i energetsku učinkovitost („Narodne novine“, broj 107/03. i 144/12.) Fondom za zaštitu okoliša i energetsku učinkovitost upravlja Upravni odbor, a Vlada Republike Hrvatske imenuje predstavnike u isti, dok MPUGDI nema predstavnika u Upravnog odboru. Sukladno članku 30. Zakona o Fondu za zaštitu okoliša i energetsku učinkovitost nadzor nad radom FZOEU-a provodi ministarstvo za zaštitu okoliša i ministarstvo nadležno za energetiku te se u dopisu MPUGDI-a zaključuje da državni tajnici MPUGDI-a ne bi mogli obavljati nadzor u odnosu na FZOEU.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje u tekstu: ZSSI) na 36. sjednici održanoj 11. siječnja 2024. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zakonom o vlasništvu i drugim stvarnim pravima („Narodne novine“, broj 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14., 81/15. i 94/17.) u članku 31. stavku 1. je propisano da vlasništvo obvezuje te da je vlasnik dužan pridonositi općem dobru.

Člankom 44. stavkom 1. Zakona o vlasništvu i drugim stvarnim pravima, propisano je da suvlasnici mogu suglasno povjeriti upravljanje stvarju određenoj osobi kao upravitelju, koji će djelovati kao njihov opunomoćenik, a člankom 45. stavkom 1. podstavkom 4. istoga Zakona propisano je da je upravitelj nalogoprimac suvlasnika pa se glede njegovih prava, dužnosti i prestanka odnosa s njim, ako nije što drugo određeno, primjenjuju odgovarajuća pravila o nalogu, s time da ako upravitelj grubo zanemaruje svoje dužnosti, sud će ga smijeniti na zahtjev bilo kojega suvlasnika i odrediti drugoga upravitelja; smijenjena osoba ne može nikad više biti postavljena za upravitelja iste stvari.

Povjerenstvo nastavno na sve utvrđeno, ističe da je obveznik Željko Uhlir, državni tajnik u MPUGDI-u, podnio prijavu kao predstavnik suvlasnika zgrade za energetsku obnovu višestambene zgrade te da iz dopisa nadležnog MPUGDI-a proizlazi da je isti nadležan za dio upravnog područja Uprave za graditeljstvo i obnovu koji obuhvaća dio poslova Sektora za stanovanje i komunalno gospodarstvo te je nadležan za rad Službe za procjenu vrijednosti nekretnina, dok isti nije nadležan za dio poslova spomenute Uprave koji se odnosi na obnovu od potresa.

 Nadalje, utvrđeno je da je Poziv za energetsku obnovu višestambenih zgrada oštećenih u potresima pripremio MPUGDI, ali na prijedlog Uprave za energetsku učinkovitost u zgradarstvu, projekte i programe Europske unije, a ne Uprave za graditeljstvo i obnovu za koju je u ranije opisanom dijelu zadužen obveznik Željko Uhlir.

Također, utvrđeno je da je u okviru postupka dodjele bespovratnih sredstava FZOEU Provedbeno tijelo, tj. njegova Samostalna služba, koja osniva Odbor za odabir projekata, a direktor FZOEU-a odlukom imenuje članove navedenog Odbora u kojem MPUGDI ima dva člana koji su državni službenici zaposleni u Upravi za energetsku učinkovitost u zgradarstvu, projekte i programe Europske unije. Obveznik Željko Uhlir stoga nije član navedenog Odbora, a nisu članovi niti službenici Uprave za koju je zadužen Željko Uhlir, već službenici druge uprave Ministarstva.

Nadalje, kriteriji prihvatljivosti i ocjene projektnih prijedloga u postupku pripreme Poziva za energetsku obnovu višestambenih zgrada oštećenih u potresima utvrđeni su u MPUGDI-u u Upravi za energetsku učinkovitost u zgradarstvu, projekte i programe Europske unije, za koju nije zadužen obveznik Željko Uhlir, a utvrđeno je i da isti nije ovlašten za obavljanje poslova niti potpisivanje akata vezano za Nacionalni plan oporavka i otpornosti u okviru kojeg se provodi predmetni Poziv. Dopisom MPUGDI-a pojašnjeno je također i da FZOEU-om upravlja Upravni odbor čije predstavnike imenuje Vlada Republike Hrvatske te da MPUGDI nema nikakvu nadzornu ulogu u odnosu na FZOEU, već nadzor nad radom istoga provodi ministarstvo nadležno za zaštitu okoliša i ministarstvo nadležno za energetiku.

Slijedom svega navedenog, a uzimajući u obzir činjenicu da državni tajnik Željko Uhlir, državni tajnik u MPUGDI-u, u okviru svoje nadležnosti nije uključen u poslove vezane za pripremu poziva i odlučivanje o prijavama za energetsku obnovu višestambenih zgrada, Povjerenstvo ističe da imenovani obveznik kao predstavnik stanara i suvlasnik, zajedno s 14 drugih suvlasnika vištestambene zgrade, može aplicirati u okviru predmetnog Poziva, a uzimajući u obzir i citirane odredbe Zakona o vlasništvu i drugim stvarnim pravima. Naime, u konkretnom slučaju se ne radi samo o privatnom interesu obveznika već i većeg broja suvlasnika zgrade te je imenovani dužan kao njihov opunomoćenik raditi u interesu i za korist svih drugih suvlasnika.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Željku Uhliru, putem Ministarstva prostornoga uređenja, graditeljstva i

državne imovine, Ulica Republike Austrije 14, Zagreb

1. Objava na internetskoj stranici Povjerenstva
2. Pismohrana